Hjalmar Magnus Eklund

Hjalmar Magnus Eklund esseva un pionero finnese de ido. Ille nasceva le 12 de januario 1880 in Turku e moriva le 10 de junio 1937 in Parainen presso Turku.

Hjalmar Eklund esseva multo talentose e laboriose in multe dominios. Ille studiava mathematica, physica e philosophia in le Universitate de Helsinki deveniente graduato in 1903. Ille se concentrava in le theoria de ensembles, que es inter mathematica e logica. Assi ille deveniva le prime logico (in iste tempore un nove dominio) in Finlandia.

In 1906 ille laborava in laboratorio in phonetica apud le section historic linguistic. Forsan ibi ille comenciava interessar se super linguas e, como mathematico-logico, super linguas artificial. 

Desde 1906 usque 1918 Eklund laborava como maestro in diverse gymnasios in Turku e Pori. In le mesme tempore ille prolongava su studio: in 1911 ille deveniva graduato super philosophia. Ille studiava tamben in Germania: in 1909 e 1910 in Göttingen (mathematica), in 1913 in Leipzig (philosophia) e in 1914 novemente in Göttingen (philosophia). Su obras de plus grande valor de ille tempore esseva “Russells antimoni och andra paradoxala motsägelser. Logiska undersökningar” (1916) e in le revista norvegian Nyt Tidskrift for Matematik “Über Mengen, die Elemente ihrer selbst sind” (1918). 

In le dominio de philosophia, le pensata ethic de Immanuel Kant esseva su objecto principal. Tamben le philosophia de Rudolf Carnap, Moritz Schlick e Ludwig Wittgenstein de circulo de Vienna esseva familiar a Eklund.

Hjalmar Eklund esseva tamben atheista e scribeva contra religiones criticalmente ma objectivemente. De plus, ille esseva socialista e laborava como jornalista. Ille adjutava le jornal Arbetet (“Le Laboro”) in Turku. In 1918 il comenciava in Finlandia un guerra civil inter le Blanches (dextra) e le Rubies (de sinistra). Le socialistas perdeva le guerra, e Eklund esseva imprisionate pro su participation in le revolta, ma ille esseva liberate in novembre 1918.

In 1919 Eklund deveniva un jornalista del Demokraatti (“Le Democrate”) in Turku. Ille scribeva multe articulos super ido in iste jornal. In iste tempore ille publicava su obra principal super ido in lingua finnese: Ido-kielen kielioppi (“Le grammatica del lingua ido”).

Posteriormente in 1919 ille esseva nominate como le prime secretario in le Union de Apprendimento del Laboratores (Työväen sivistysliitto), fundate recentemente. In 1926 ille retornava desde Helsinki a Turku e laborava ibi como mathematico de assecurantia apud le firma Sampo usque 1933. Ille moriva in 1937, habente solmente 57 annos.

Categoria:Gente finnese
Categoria:Idista